CELEX: 32022D0452
Language: hu
Date: 2022-03-18 00:00:00
Title: A Tanács (KKBP) 2022/452 határozata (2022. március 18.) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) szóló 2014/486/KKBP határozat módosításáról

2022.3.21.   
               
               
                  HU
               
               
                  Az Európai Unió Hivatalos Lapja
               
               
                  L 92/3
               
            
         A TANÁCS (KKBP) 2022/452 HATÁROZATA
         (2022. március 18.)
         az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) szóló 2014/486/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2014. július 22-én elfogadta az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) szóló 2014/486/KKBP határozatot (1).
                  
               
                     (2)
                  
                  
                     Az Oroszországi Föderáció 2022. február 23-án Ukrajnával szemben provokáció nélküli és indokolatlan katonai agressziót indított, amelyet az Európai Tanács a 2022. február 24-i következtetéseiben a lehető leghatározottabban elítélt.
                  
               
                     (3)
                  
                  
                     Az Oroszországi Föderáció általi katonai agresszió különösen a menekültek áramlását eredményezte, akik Ukrajnából a szomszédos tagállamok területére menekülnek.
                  
               
                     (4)
                  
                  
                     Az EUAM Ukraine (helyesen: EUAM Ukrajna) a továbbiakban nem képes teljes mértékben végrehajtani megbízatását Ukrajna területén.
                  
               
                     (5)
                  
                  
                     Mindaddig, amíg a jelenlegi körülmények uralkodnak Ukrajnában, az EUAM Ukrajnának ahhoz kell támogatást nyújtania az ukrán hatóságok számára, hogy megkönnyítsék az Ukrajnából a szomszédos tagállamokba irányuló menekültáramlást és a humanitárius segélyek Ukrajnába való bejutását.
                  
               
                     (6)
                  
                  
                     A 2014/486/KKBP határozatot ezért ennek megfelelően módosítani kell.
                  
               
                     (7)
                  
                  
                     Az EUAM Ukrajna végrehajtására olyan helyzetben fog sor kerülni, amely rosszabbodhat, és akadályozhatja az Unió külső tevékenységei tekintetében a Szerződés 21. cikkében meghatározott célok elérését,
                  
               ELFOGADTA EZT A HATÁROZATOT:
         
            1. cikk
            A 2014/486/KKBP határozat a következő cikkel egészül ki:
            
               
                  „2a. cikk
                  Átmeneti feladatok
                  
                     (1)   2022. március 18-tól azon napig, amelyen a Politikai és Biztonsági Bizottság másként nem határoz, az EUAM Ukrajnának átmeneti kiegészítő feladata az, hogy tanácsadást nyújtson az ukrán hatóságok – különösen az ukrán határvédelmi szolgálatok, a vámszolgálat és a helyi rendőri erők – számára az Ukrajnából Lengyelországba, Romániába és Szlovákiába irányuló menekültáramlás és az Ukrajnába irányuló humanitáriussegély-áramlás megkönnyítése céljából.
                  
                  
                     (2)   Az ukrán hatóságok számára nyújtandó tanácsadás céljából az EUAM Ukrajna a következőket is végzi:
                     
                                 —
                              
                              
                                 helyzetképet készít az Ukrajna és az Unió közötti határforgalomról, és elősegíti az erre vonatkozó információcserét Ukrajna, a tagállamok, valamint az uniós intézmények és ügynökségek, különösen az Európai Határ- és Partvédelmi Ügynökség (Frontex) között,
                              
                           
                                 —
                              
                              
                                 esetleges jobbító intézkedéseket azonosít be, és stratégiai tanácsadást nyújt az ukrán hatóságok számára az Unióval közös ukrán határon a menekültek és a humanitárius segély áthaladásának megkönnyítése tekintetében,
                              
                           
                                 —
                              
                              
                                 az ukrán hatóságokat segíti, támogatja, figyelemmel követi, számukra mentori segítséget és tanácsadást nyújt a határátkelőhelyeken történő határforgalmi igazgatással kapcsolatban.
                              
                           
                  
                     (3)   Az e cikkben meghatározott, Ukrajna támogatását célzó átmeneti, kiegészítő feladatok végrehajtása érdekében az EUAM Ukrajna egyes elemei átmenetileg Lengyelországban, Romániában vagy Szlovákiában működhetnek, és tevékenységeiket helyben, a határátkelőhelyek ukrajnai oldalán végzik. A EUAM Ukrajna és az említett tagállamok e célból megállapodást köthetnek.”
                  
               
            
         
         
            2. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Brüsszelben, 2022. március 18-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  A Tanács 2014/486/KKBP határozata (2014. július 22.) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) (HL L 217., 2014.7.23., 42. o.).